ROZSUDOK VŠEOBECNÉHO SÚDU (odvolacia komora)

z 15. novembra 2011

Vec T-58/11 P

Michel Nolin

proti

Európskej komisii

„Odvolanie – Verejná služba – Úradníci – Povýšenie – Zrušenie bodov za zásluhy a prednostných bodov po povýšení na základe článku 29 služobného poriadku – Právny základ – Právomoc autora aktu – Zásada zákazu diskriminácie“

Predmet: Odvolanie podané proti rozsudku Súdu pre verejnú službu Európskej únie (tretia komora) z 1. decembra 2010, Nolin/Komisia (vec F-82/09), smerujúce k zrušeniu tohto rozsudku

Rozhodnutie: Odvolanie sa zamieta. Michel Nolin znáša svoje vlastné trovy konania a je povinný nahradiť trovy konania, ktoré vznikli Komisii v rámci tohto konania.

Abstrakt

1. Úradníci – Povýšenie – Konanie – Body za zásluhy a prednostné body – Počet zodpovedajúci hranici povýšenia – Odpočítanie z celkového počtu nazbieraných bodov úradníka, ktorý bol povýšený

(Služobný poriadok úradníkov, články 29 a 45)

2. Úradníci – Menovací orgán – Právomoci – Výkon – Rozdelenie vecí – Výnimky – Ďalšie prenesenie právomoci – Prípustnosť – Podmienky

(Služobný poriadok úradníkov, článok 2)

1. Pojem povýšenie obsiahnutý v článku 29 ods. 1 písm. a) bode iii) služobného poriadku treba chápať so zreteľom na jeho definíciu uvedenú v článku 45 služobného poriadku, a preto musí byť v súlade s vykonávacími ustanoveniami, ktoré boli prijaté na jeho základe. Preskúmanie prihlášok na povýšenie na základe článku 29 ods. 1 písm. a) služobného poriadku sa musí vykonať v súlade s ustanoveniami článku 45 služobného poriadku, čo nutne zahŕňa aj ustanovenie článku 2 ods. 3 všeobecných vykonávacích ustanovení k článku 45 služobného poriadku prijatých Komisiou v roku 2004, ktorý výslovne stanovuje, že po povýšení sa počet bodov zodpovedajúci hranici povýšenia odpočíta z celkového počtu bodov nazbieraných povýšeným úradníkom.

Ak by to bolo inak, úradníci povýšení podľa článku 29 služobného poriadku by mohli na účely ďalšieho povýšenia použiť veľký počet bodov za zásluhy a prednostných bodov získaných v nižšej platovej triede, čo by bolo v rozpore s článkom 45 služobného poriadku, podľa ktorého sa musia zásluhy úradníka, pokiaľ ide o jeho povýšenie, porovnať so zásluhami jeho kolegov v tej istej platovej triede. Uvedení úradníci by okrem toho mali väčšiu šancu na ďalšie rýchle povýšenie ako ich kolegovia povýšení výlučne na základe článku 45 služobného poriadku, čo by bolo v rozpore so zásadou rovnosti zaobchádzania, ktorá predstavuje základnú zásadu práva Európskej únie, zakotvenú v článkoch 20 a 21 Charty základných práv Európskej únie.

(pozri body 36 a 37)

Odkaz: Súdny dvor, 14. septembra 2010, Akzo Nobel Chemicals a Akcros Chemicals/Komisia a i., C-550/07 P, Zb. s. I-8301, bod 54; Súd prvého stupňa, 26. októbra 1993, Weissenfels/Parlament, T-22/92, Zb. s. II-1095, bod 66; Súd prvého stupňa, 30. septembra 2003, Kenny/Súdny dvor, T-302/02, Zb. s. I-A-235, II-1137, bod 56

2. Ďalšie prenesenie právomoci alebo výnimka z kritérií rozdeľovania právomocí zverené služobným poriadkom menovaciemu orgánu môže spôsobiť neplatnosť aktu administratívy iba v prípade, keby takéto prenesenie právomocí alebo výnimka mohli ohrozovať niektorú záruku priznanú úradníkom služobným poriadkom alebo pravidlá riadnej správy vecí verejných v oblasti riadenia zamestnancov. Rozhodnutie Komisie prijaté na základe článku 2 služobného poriadku totiž zahŕňa rozdelenie vecí v rámci služieb Komisie, a nie rigidné rozdelenie, ktorého nedodržanie by sa sankcionovalo neplatnosťou aktov uskutočnených mimo vytýčeného rámca.

(pozri bod 49)

Odkaz: Súd prvého stupňa, 15. septembra 1998, De Persio/Komisia, T-23/96, Zb. VS s. I-A-483, II-1413, bod 111; Súd prvého stupňa, 5. októbra 2009, de Brito Sequeira Carvalho a Komisia/Komisia a de Brito Segueira Carvalho, T-40/07 P a T-62/07 P, Zb. VS s. I-B-1-89, II-B-1-551, bod 155